Det skal ikke længere være muligt for byggepladser at slække på medarbejdernes sikkerhed for så at holde det skjult, når Arbejdstilsynet kommer på besøg.

Snart vil Arbejdstilsynet nemlig komme på uanmeldt besøg og selv bestemme, hvor på byggepladserne de skal vises rundt. Sådan lyder rammerne for det forsøg, beskæftigelsesminister Troels Lund Poulsen (V) har sat i værk, og som skal løbe fra november i år til april 2018.

Formålet er ifølge ministeren at sikre et bedre arbejdsmiljø på landets byggepladser, hvor medarbejderne blandt andet rammes af arbejdsulykker og nedslidning.

Læs også : Nyt regnestykke: Arbejdsulykker koster samfundet milliarder

- Nu giver vi Arbejdstilsynet muligheden for at bevæge sig rundt på hele byggepladsen og sikre, at de mange forskellige virksomheder, der arbejder på en byggeplads, kan blive udsat for et tilsyn, siger Troels Lund Poulsen.

Det nye tiltag kommer som en reaktion på, at den hidtidige tilsynspolitik på byggepladserne ikke har haft den ønskede effekt.

Beskæftigelsesministeren har derfor høje forventninger til den kommende praksis:

- Forventninger er, at både medarbejderne selv bliver mere opmærksomme, og at dem, der har ansvaret – bygherrerne – også kommer til at prioritere sikkerheden højere end i dag, siger han.

Nuværende tilsyn viser ikke et reelt billede

Hos Arbejdstilsynet er der ligeledes høje forventninger til det nye forsøg.

Ifølge tilsynschef i Arbejdstilsynet Charlotte Hougaard Juhl er tilsynene indtil nu foregået på en måde, hvor man har varslet sit besøg på byggepladsen, og mesteren har besluttet, hvor på byggepladsen der skulle nærstuderes.

Arbejdsulykker I 2016 var den samlede frekvens inden for bygge- og anlægsbranchen 321 ulykker per 10.000 beskæftigede.

For det generelle arbejdsmarked var frekvensen 152 ulykker per 10.000 beskæftigede.

I 2017 har der indtil videre været anmeldt tre dødsulykker i byggebranchen. Kilde: Beskæftigelsesministeriet

- Worst case scenario er, at når vi varsler vores tilsyn, vil virksomheden sørge for, at alt ser fint og flot ud, når vi kommer ud på byggepladsen, så vi ikke får et reelt billede af, hvad der rent faktisk foregår, siger Charlotte Hougaard Juhl.

Hvis Arbejdstilsynet ikke får et reelt billede af tingenes tilstand på byggepladsen, kan de dermed ikke skride ind i forhold til eventuelle overtrædelser af arbejdsmiljøloven, tilføjer Charlotte Hougaard Juhl.

Læs også : Igen flere arbejdsulykker i byggeriet

Ifølge tilsynschefen er det nedstyrtningsfare, farlige udgravninger, tunge løft og farlig kemi, der udgør nogle af de faktorer, som Arbejdstilsynet kan kritisere, når de besøger byggepladser. Charlotte Hougaard Juhl hilser derfor det nye forsøg velkommen:

- Vi har en stor forhåbning om, at det kan få betydning for mængden af ulykker og for den nedslidning, vi ved, der er, når man arbejder på byggepladser, siger hun.